סוגית דם ביצים – התנגשות מדומה בין תורה ומדע

חננאל סרי

מבוא

בסוגית דם שנמצא בביצה, ניתן לראות פער בין התיאור התורני
 של התהליכים הביולוגיים ובין התיאור המוכר לנו מהטבע
. כוונת מאמר זה לעקוב אחרי הגורמים להיווצרותו של פער זה, ולבחון האם אכן מדובר במצב אמיתי או שזוהי תוצאה בלתי אפשרית ומציאותה נובעת מחוסר הבנה של אחד התחומים. 
נפתח בהערה מקדימה. הרבה פוסקים מסווגים את איסור דם ביצים כאיסור דרבנן, שכל כולו נובע מחשש למראית העין, ולכן איסורו לדעתם אינו חמור. דבריהם נובעים מסוגיה במסכת כרתות שלא נעסוק בה במאמרנו זה, אולם נציין שקיימות שתי אפשרויות בהבנתה, וכפי שנראה יש סיבות מבוססות ביותר לקבל דוקא את הדעה הסוברת שמדובר באיסור דאוריתא.

2. סקירת התיאור המדעי: 
1. מבנה הביצה 
לביצה ישנן שלוש קליפות החיצונית עבה, ומתחתיה עוד שני קרומים דקים היוצרים תא אויר בצד העגול של הביצה. החלק הפנימי של הביצה נחלק לחלבון שהוא הנוזל השקוף שהופך ללבן בזמן הבישול, והחלמון שהוא הכדור הצהוב. משני צידי החלמון ניתן למצוא מעין סלילים קפיציים שקרויים ליף או חאלאצה. סלילים אלה יוצרים מעין ציר שמאפשר לחלמון להתגלגל בקלות סביב עצמו ובכך יכול מקום התרקמות האפרוח להיות תמיד למעלה (לצדדים האחרים הביצה אינה יכולה להתגלגל בשל צורתה המאורכת), בכך ניתנת לאפרוח הגנה מסוימת מפני מקרים בהם יורדת הטמפרטורה, דבר שמורגש יותר בחלקה התחתון של הביצה, ועשוי לעצור את התפתחות האפרוח. 
תחילת התרקמות האפרוח מתחילה מטבעת לבנה קטנה שנמצאת על גבי החלמון, במקרים שלא היתה הפרייה מתרנגול זכר, במקום טבעת עם חור במרכז, יופיע על החלמון עיגול לבן קטן.

1. תהליך היווצרות הביצה
בגוף התרנגולת מתפתחים החלמונים בשחלה. כשאחד מהם גומר לגדול הוא משתחרר מנימי הדם העוטפים אותו, כשהשתחררותו מנימי הדם מתרחשת בדרך כלל דרך קו סדק העובר לאורך כל קוטר החלמון ובו אין מצויים נימי דם. במידה ומעטפת החלמון נפתחת ונפרדת במקום אחר, הרי שיימצא דם על החלמון כתוצאה מהנימים שייקרעו. לאחר שהחלמון ניתק מהנימים העוטפים אותו בשחלה הוא עובר למעין חצוצרה שהיא תחילתו של צינור הביצים. בצינור זה עובר החלמון, הוא יעטף תחילה בחלבון, בהמשכו של הצינור הוא יעטף בשאר שלוש הקליפות של הביצה, ולבסוף הוא יצא בהטלה החוצה.

2. תהליך התרקמות האפרוח
כאשר מדובר בביצה מופרית, הרי שכעבור 2-3 ימים שבהם התרנגולת דוגרת על הביצה, ניתן כבר לזהות נימי דם שמתפשטים על החלמון. האפרוח מתפתח בין החלבון והחלמון מאותה נקודה לבנה שהיתה בחלמון. החלמון קטן בהדרגה והופך למעין כדור שמחובר לטבורו של האפרוח ומזין אותו, והחלבון משמש נוזל שבו מתפתחת גדילתו של האפרוח.

3. כתמי דם ובשר.
כאשר אנו מוצאים כיום, כתמי דם בביצה כמעט כל המקרים הם תוצאה של נימי דם וחתיכות בשר שניתקו מדופן צינור הביצים ונעטפו עם החלמון והחלבון. 

מכונה לשיקוף ביצים מגלה את הביצים שיש בהם דם, והשימוש בה הוא אשר הביא לכך שרק במעט מהביצים המשווקות למאכל אנו מוצאים כיום כתמי דם.
1. סקירת התיאור ההלכתי

במסכת חולין (סד ב) מובאת בריתא שזו לשונה:
תנו רבנן:

גיעולי ביצים – מותרות.

ביצים מוזרות - נפש היפה תאכלם.

נמצא עליה קורט דם - זורק את הדם ואוכל את השאר.
הבריתא פוסקת את דינם של המקרים שבהם יש מקום לחשש הלכתי כלשהו. לזיהוי המקרה הראשון שבהם - גיעולי ביצים, העלו המפרשים שתי אפשרויות. האחת שמדובר בביצים שהתבשלו עם ביצת עוף טמא בעודם בקליפתן
. והשניה שמדובר בביצים שהוטלו לפני הזמן, בשל מכה שקיבלה התרנגולת
. במאמרנו כאן לא נעסוק בשתי הבעיות האלו, אלא רק נשתמש בחלק זה של הבריתא כדי ללמוד ממנו שהבריתא טרחה להתיחס גם למקרים שהפסיקה בהם היא להיתר, כיון שמטרתה לסלק חשש שהתעורר, והיא באה לסקור את הבעיות השכיחות שמעוררות בנו ספק לגבי מידת כשרותה של הביצה.
המקרה השני בבריתא - ביצים מוזרות, קשור יותר לנושא שלנו. רש"י הסבירו במלים אלו: "שאינן של זכר ואין אפרוח קלוט בהם לעולם. נפש היפה תאכלם - שאינו אסטניס ואין דעתו קצה בהם תאכלם, ואע"פ שישבה עליהם תרנגולת ימים רבים". רש"י מתאר ביצים שהתרנגולת דגרה עליהן ימים רבים והן לא התפתחו כמו שאר הביצים. ההסבר שמוצע לכך בדרך כלל הוא שכנראה ביצים אלו לא הופרו על ידי זכר
. מכיון שאחרי הדגירה הן כבר לא טריות, ומראיהן השתנה עד שהוא דוחה את רוב האנשים (צבע דהוי וצורה צמיגה יותר), רק מי שאינו אסטניס רשאי לאכלן. זאת על פי ההלכה שאסרו חכמים על האדם לאכול דברים שהוא נגעל מהם.
 את חשיבותו של מקרה זה לסוגיתנו נראה בהמשך.

המקרה השלישי בבריתא - נמצא עליה קורט דם, הוא כבר הנושא עצמו שאותו אנו רוצים לבחון. דינו בבריתא שרק הדם אסור באכילה, ושאר הביצה מותרת. בגמרא הובאו בנוגע אליו שתי התיחסויות:

- אמר רבי ירמיה: והוא שנמצא על קשר שלה.
- תני דוסתאי אבוה דר' אפטוריקי: לא שנו אלא שנמצא על חלבון שלה, אבל נמצא על חלמון שלה אפילו ביצה אסורה, מאי טעמא דשדא תכלא בכולה.
רבי ירמיה מגביל את ההיתר של שאר חלקי הביצה למקרה שהדם לא התפשט מעבר לקשר הביצה. 

אחריו מובא שדוסתאי גם הוא הביא הגבלה להיתר של הבריתא. לפי ההגבלה שהביא, כל מה שהתירה הבריתא התיחס רק למקרה שהדם נמצא בחלבון, אולם אם הוא נמצא בחלמון כל הביצה כולה אסורה.

רש"י סבר ששתי הדעות אומרות למעשה אותה הגבלה:
 [קשר הביצה] "הוא זרע של תרנגול הקשור בראש הכד של ביצה ומשם יצירת האפרוח מתחלת, וכיון דעדיין הוא שם, לא נתפזר בשאר הביצה הלכך אוכל השאר, אבל נמצא על חלמון שלה כולה אסורה כדמפרש לקמן דשדא תיכלא בכולה – נתפשט הקלקול בכולה". 
ובהמשך כשבאר את דברי דוסתאי כתב: "על חלבון – על הקשר כדאמרן." 
לדעת רש"י אם כן, הסליל שקשור לחלמון מצידה העגול של הביצה הוא זרע התרנגול הזכר, ולכן ממנו יתחיל ריקום האפרוח. ממילא אם הדם שהוא כנראה תחילת הריקום נמצא רק בו, אין צורך לאסור את שאר חלקי הביצה. אולם אם הדם כבר יצא מן הקשר, הרי שהריקום מצוי כבר בכל חלקי הביצה, ואזי אין להתירם.

לעומת רש"י, הרמב"ם לא הזכיר את קשר הביצה כלל,
 והביא רק את החילוק בין דם שנמצא בחלבון לדם שנמצא בחלמון. המגיד משנה הסביר שלדעת הרמב"ם והגאונים יש מחלוקת בין ר' ירמיה לדוסתאי וההלכה הוכרעה כדעת דוסתאי. הוא הוסיף והביא את דעת הרשב"א שפסק שיש לחשוש גם לפירושו של רש"י
, אולם הוא מסיים את פירושו כשהוא מכריע שאין לחוש לדעה זו כאשר פסיקת הרמב"ם נסמכת על קבלת הגאונים.

בפועל המשיכו להתקיים בעולם הפסיקה שתי הדעות, רבי יוסף קארו (מרן) שפסק בשלחן ערוך כדברי הרמב"ם
, ולעומתו הרמ"א שהביא את שיטתו המחמירה של הרשב"א ואף הוסיף שהמנהג הרווח הוא לאסור בכל מקרה שנמצא דם. מפרשיו ביארו חומרה זו כנובעת מחשש נוסף לשיטת הרא"ה בבדק הבית (הגהותיו על ספר תורת הבית של הרשב"א) שטען שיש להחמיר בחלבון יותר מהחלמון כיון שממנו נוצר האפרוח לדעתו.

והנה בצידה של מחלוקת זו, כמעט כל המפרשים הסכימו לחידוש שהתבקש כמעט מאליו. מאחר והחשש הוא שמא החלה התרקמותו של האפרוח, הרי שבכל מקרה שאין חשש כזה, כגון שמדובר בביצים שאינן מופרות, הביצה צריכה להיות מותרת. גם דין הדם שנמצא בתוכה צריך לכאורה להיות כך, אלא שבו יש מקום לאסור מחשש אחר של מראית העין. חידוש זה חשוב במיוחד לימינו, שכן כיום עבור גידול ביצי המאכל ישנם לולים גדולים שבהם מקפידים שלא ימצא אף זכר. 
רבים מהפוסקים כינו את הביצים שלא הופרו "ביצים מוזרות". כינוי זה הגיע מהבנתם שביצים מוזרות שנזכרו בבריתא הינן ביצים שאינן מופרות, ואין מקום לאוסרן גם כשיש בהן דם, ואדם לא נגעל לאכול מהם.
 אולם כפי שראינו רש"י לא הזכיר דם כלל בפירושו לביצים אלו, והן אף קדמו בבריתא לבעית "נמצא עליה קורט דם".
יתרה מזו, הבנת דברי רש"י כאילו "ביצים מוזרות" הינו כינוים של הביצים שאינן מופרות היא הבנה שגויה. לביצים אלו ישנו שם אחר בדברי חז"ל "ביעי דספנא מארעא" (ביצה ז א) בניגוד ל"ביעי דדכרא". 

ראיה ברורה למשמעות המושג "ביצים מוזרות" מונחת בהלכה אחרת שענינה הוא הזיבה, אותה הפרשה שגורמת לזב להטמא. חז"ל הגדירו לנו כיצד נראית הזיבה ובמה היא נבדלת מששכבת זרע תקינה
: "זוב דוהה כלובן ביצה המוזרת, ושכבת זרע קשורה כלובן ביצה שאינה מוזרת". מאחר ואין הבדל בין לובן ביצה מופרית ללובן ביצה שאינה מופרית, חייבים לומר שלא לכך התכוונו חז"ל במושג "ביצה מוזרת". דיוק דבריו של רש"י שראינו למעלה יבהיר שמדובר בביצה שאיננה טריה ובה אכן לובן הביצה כבר השתנה עד שמראהו מעורר דחיה אצל רוב האנשים, ואליו התכוונו חז"ל. רש"י הוסיף בדבריו את מה שכל אדם מסיק בצורה הגיונית, שאם הביצה לא התפתחה למרות דגירת התרנגולת, הרי שכנראה לא הופרתה, אולם לא היה בכוונתו לומר שזהו מה שהפך אותה להיות מוזרה. וכפי שהערנו כבר, ההנחה שמדובר בביצה שנמצא בה דם אינה מסתדרת עם סדר המקרים בבריתא. לפי הסידור שבבריתא, מדובר בבעיה בפני עצמה כשרק בהמשך הובא המקרה שדן בביצה שנמצא בה דם.
 
4. סיכום השוואת שני התחומים

כפי שניתן להבחין, דברים רבים בסוגיה אינם תואמים את התיאור המדעי כפי שנפרט:

1. קשר הביצה ודאי אינו זרע התרנגול, שהרי הוא מצוי גם בביצים שלא הופרו.

2. התחלת התרקמות האפרוח איננה מהקשר, אלא מהנקודה הלבנה שעל גבי החלמון. 
 מי שידע זאת והתיחס לכך הוא רבי יוסף חיים, מחבר ה"בן איש חי" שמתאר אותה במדויק כפי שהיא בביצים מופרות בדמות כתר
. האפרוח מתפתח בנקודה שמצויה בין החלמון לבין החלבון, דבר שמסביר את חילוקי הדעות בין המפרשים מהיכן מתפתח האפרוח מהחלבון או מהחלמון. 
3. נקודות הדם שנמצאות בביצה אינן בהכרח קשורות להתרקמות האפרוח. אנו מוצאים אותן גם בביצים שאינן מופרות. מאחר ומדובר בתופעה שכיחה לא מסתבר שהבריתא תתיחס רק לדם של תחילת ריקום, ותתעלם מ"ריעותא" כל כך בולטת ודומה, שמופיעה בביצים ולא תפסוק את דינה (לא פחות מכפי שעשתה בבעית גיעולי ביצים). כמו כן בירושלמי וברמב"ם המקרה של "נמצא בה קורט דם" מובא בצידו של המקרה של "אפרוח שהחל להתרקם", ומשתמע מהם שאין זה אותו מקרה.

5. איזכורים לבעיה בראשונים 
כבר התוספות בסוגיה
 תמהו כיצד יתכן שלעיתים נמצא דם בביצה כבר ביום הראשון להטלה, כשודאי לא היתה עדיין אפשרות לריקום כלשהו. תשובתם גם היא קשה, שכן הם מיחסים את הדם לפציעה שנגרמה לתרנגולת המטילה מנשיכת תרנגול. כפי הנראה לא ניתנה הצעת פתרון אחרת לשאלה זו, וכך באנציקלופדיה תלמודית בערך "דם ביצים", ההסבר היחיד שמובא הוא הסברם של התוספות. הסבר זה קשה לא רק מהבחינה המציאותית שפציעה במקום חיצוני כל כך אינה יכולה להגיע לביצה לפני שהיא נעטפת בקליפות החיצוניות, אלא גם בשל הקושי ההלכתי שנותר בעינו, שהרי גם אם מדובר בדם פציעה של התרנגולת, עדיין יש להחיל עליו את איסור אכילת דם, והוא לא יכול להאסר רק מחמת מראית-עין.
בעלי התוספות לא היו היחידים ששמו לב לקושי הקיים בהסבר הסוגיה, גם הרא"ה לדוגמה, הזכיר את הבעיה במהלך דיונו בסוגיה, אולם הם לא ראו סיבה מספקת לשנות את הבנת הסוגיה מכפי שהיתה. 
6. הפירוש האחר לסוגיה
בפירוש שכתב הרב קאפח לרמב"ם הובא הסבר אחר התואם גם את לשון הרמב"ם וגם את סוגית הגמרא.
 עדיפותו של ההסבר החדש נובעת במיוחד לאור התאמתו לתהליכים המוכרים לנו בהתפתחות הביצה. מדובר בתהליכים שכיום אנחנו יודעים עליהם פרטים רבים יותר, אולם גם בימי חז"ל מחקר שיטתי ודייקני היה יכול לדעת אותם.

לטענתו של הרב קאפח כל דם הביצים אסור משום שהוא דמה של התרנגולת המטילה (שהינו איסור דאוריתא), וכלל לא מחמת ריקום, שהיא בעיה אחרת שדנו בה בנפרד.
 כאשר דם זה נמצא בחלבון הרי שהוא נספח לחלמון במהלך דרכו החוצה, ולכן אם נסלקו אין סיבה לאסור את שאר הביצה. לעומת זאת, כאשר הדם נמצא בחלמון עצמו, ברור שמוצאו בשלב שלפני יציאת החלמון לדרכו בצינור הביצים. הוא נמצא בחלמון בגלל שמערכת נימי הדם שהזינה וגדלה אותו לא ניתקה ממנו, ויש חשש שכפי שדם זה נמצא כאן ישנם עדיין נימים קטנים נוספים שלא ניתקו מהחלמון, אלא שאינם גלויים לעינינו, ולכן יש לאסור את הביצה כולה.
 

הסברו של הרב קאפח מסביר יפה מדוע לא מצאנו ברמב"ם וגם לא בגמרא חילוק בין ביצים מופרות לביצים שאינן מופרות הקרויות בשפה התלמודית "דספנא מארעא". אמנם בתלמוד מצוי המונח "ביצים מוזרות", אולם כפי שכבר הראנו הוא מכוון לביצים שאינן טריות ולא לביצים שלא הופרו. 

7. משמעויותיו של הפירוש החדש

להסבר השונה של הרב קאפח ישנן מספר השלכות חשובות. משמעותו המעשית היא שאין להקל כל כך בביצים המשווקות למאכל. אמנם אין צורך להבהל, שכן רוב הביצים הינן תקינות, והצורך להזהר הינו בעיקר כאשר נתקלנו בביצה כזו. 

יחד עם זאת ישנה סיבה נוספת שמחייבת להעמיד דברים על דיוקם. כבר היום מדווח על כך שבארה"ב הביצים שהתגלו בשיקוף כמכילות כתמי דם, מופרדות ומשווקות כסוג ב' לייצור
. לפי מה שביררתי,
 המצב כיום בתנובה הוא שכל הביצים הללו מופנות להשמדה. אולם הדבר נעשה מסיבות אסטטיות בלבד, כיון שהצרכנים נגעלים מביצים כאלו, ולא משיקולים הלכתיים. כל זמן שאין הכרה בביצים אלו כביצים שיש בהן בעיה הלכתית, לא מן הנמנע שבאחד הימים הם יופנו לתעשייה של אבקת ביצים או עוגות (כאשר מספרן יהיה רב יותר, או כשיהיה מחסור בשוק). אם יקרה דבר כזה, כבר לא יהיה מדובר בבעיה שמתעוררת במיעוט הביצים, שכן בעקבות מכונות השיקוף שמפרידות את הביצים, אנו נעמוד בפני בעיה שנוגעת לכמעט 100% של אותן ביצי ייצור. כאן לא תהיה אפשרות להקל בהסתמכות על  רוב הביצים שהינן תקינות, מצב שנכון בתחילת התהליך, לפני עריכת השיקוף.
דבריו של הרב קאפח הראו את חשיבות השילוב של מחקר מסודר ויסודי בלימוד המקורות ההלכתיים. לדעתו, חוסר הכרות עם השטח מוביל פעמים רבות לפרשנות שגויה. בכתביו הצביע הרב קאפח על שגיאות דומות גם בתחומים אחרים: טריפות
, שבת
 ועוד, ומסיבה זו ראה חשיבות גדולה בלימודם של המדעים השונים
.

� הרב מתתיהו ברויד "דם ביצים בימינו", תחומין כא, אלון שבות תשס"א, עמ' 516-519; הרב משה פיינשטיין, אגרות משה, יורה דעה ח"א לו, אורח חיים ח"ג סו;הרב יצחק יעקב וייס, מנחת יצחק ח"א קו, ח"ד נו; הרב חיים דוד הלוי, מקור חיים השלם, ח"ה, עמ' 217-218; הרב עובדיה יוסף, יביע אומר ח"ג ב, יחוה דעת ח"ג נז; אברהם קורמן, הטהור והמותר, תל אביב תש"ס, עמ' 89; אנציקלופדיה תלמודית, ז, ערך "דם ביצים", ירושלים תשכ"ח, עמ' תמח-תנו.


� תודתי לכל האנשים שסייעו לי בבירורה של סוגיה זו, ובמיוחד לד"ר יואב איתן מקבוצת יבנה וד"ר אליקום ברמן מהשירותים הוטרינריים שגם העביר לי את התמונות להדגמת הדברים. בנושא המדעי ראה גם ד' ניו, "הביולוגיה של ביצת התרנגולת", טבע וארץ, ה', ב, תל אביב 1959, עמ' 65-74; ספר הלול לשנות ה-80 (עורכים: ש. בורנשטיין, שלום נחמן, בן עמי רון), 1980; א' ברמן, "הביצה", אמונת עתיך, 63, אייר-סיון תשס"ה, עמ' 66-71.


� ראה "דם ביצים", אנציקלופדיה תלמודית, ז, עמ' תצח-תנו. המחלוקת תלויה בשאלה האם דם ביצים שדנו בו חז"ל במסכת כרתות כא א, הוא דם שנמצא בביצי תרנגולת או שהכוונה לדם שבבשר ביצי הזכר. הפירוש הפשוט הינו שדם ביצים הינו דם שנמצא בדם ביצת העוף, שכן הוא מתואר בבריתא כדבר שאינו מין בשר. מאחר וברור מסוגית חולין שיש בו איסור כלשהו יתכן שמדובר באיסור תורה והלימוד בא למעט ממנו רק את חיוב הכרת שיש בדם הנפש, ויתכן שרק איסור דרבנן יש בו מחשש למראית העין. מלשון הבריתא שמזכירה רק את דם דגים וחגבים כדבר שכולו היתר, נראה שמדובר באיסור דאוריתא. 





� רש"י במקום.


� תוספות במקום בד"ה גיעולי ביצים בעקבות הערוך. לפנינו בערוך חסר פירושו לערך זה.	


� למעשה יכולות להיות לכך סיבות נוספות כגון התקררות של הביצה באמצע תהליך הדגירה.


� רמב"ם סוף הל' מאכלות אסורות. במהלך לימודה של סוגיה זו, סיפרו לי שבימי הצנע עקב המחסור הגדול, לא זרקו את הביצים שלא התפתחו, וניצלו אותן לצריכה תעשייתית.


� בדומה לרש"י פירש גם הר"ן: "מוזרות מלשון טויה כדאמרינן בפ"ק דסוטה (דף ו:) מוזרות בלבנה כלומר טוות. שכשהביצים עומדין זמן מרובה נפסדין ונעכרין והם נטוים כחוט...". גם ר' תנחום הירושלמי מכנה אותן במילונו "מד'רה פאסדה" (ערך זור) שתירגומן הוא דלילות מקולקלות (מובא בפירוש הרב קאפח למשנה תורה, קדושה ב', עמ' פג).


� הלכות מאכלות אסורות ג ח-ט.


� תורת הבית, בית שלישי שער חמישי, ירושלים תשל"ב, עמ' פט-צ.


� יורה דעה סו ג.


� ראה ש"ך ס"ק ח' וט"ז ס"ק ב' במקום, וראה גם בתוד"ה והוא בסופו. כבר בירושלמי תרומות י ו, נמצאה מחלוקת בשאלה זו מהיכן מתחיל האפרוח להתרקם.


�  מגיד משנה, הלכות מאכלות אסורות ג ט.


� תוספתא זבים ב ב; רמב"ם הלכות מחוסרי כפרה ב א.


� הבנת המונח ביצים מוזרות כל כך הושפעה מסוגיתנו עד שגם בהלכות זב יש שהמשיכו לבאר את דברי חז"ל על פי ההבנה הרווחת, למרות שלא ניתן למצוא הבדל בין לובן ביצה שאינה מופרה ולובן הביצה המופרה. ראה לדוגמה פירוש שפתי חכמים לדברי רש"י שהביא את החילוק של חז"ל בין זיבה ושכבת זרע בויקרא טו ב. להבנת דברי רש"י בצורה השגויה יש בסיס לכאורה בדבריו במסכת כריתות כ ב, אולם יש לשים לב שמדובר שם בפירוש שני שהביא, ונראה סביר שלדעתו אין זה הפירוש המועדף לסוגיה.


� ניתן היה לחשוב שאולי רש"י מתכוין לנקודה זו כשהוא מדבר על זרע הזכר ומכנה אותו חלבון, אולם בדיקת השמות הלועזיים בהם השתמש רש"י בדף הקודם לחלבון, בעזרת הספר "אוצר לעזי רש"י" שוללת אפשרות זו, וברור שהוא מתכוין למה שאנו מכנים כיום חלבון וחלמון.


� ר' יוסף חיים, בן איש חי, שנה ב', פרשת טהרות (מצורע) סעיף ה', ירושלים תשמ"ו, עמ' קנז.


� ד"ה והוא.


� פירוש מקיף למשנה תורה, קדושה ב', עמ' פב-פג ועמ' קמג.


� מתיאור נכדו של הרב קאפח על חייו ואורחותיו, עולה שאת הרקע להסברו הוא הכיר עוד בתימן, מתוך התחקות פשוטה ללא מיכשור מודרני, מניסויים שערך לפניו סבו בתימן (עופר קאפח, "סבא זצ"ל", ספר הזכרון לרב יוסף בן דוד קאפח, רמת גן התשס"א, עמ' 18).


� ברמב"ם ההלכה שדנה באפרוח שהחל להתרקם היא ההלכה הקודמת לנושא שלנו.


� הרב קאפח לא הסביר מדוע גם את החלבון יש לאסור, אולם כפי שניתן לראות בתמונות, לעיתים משתחרר מנימי הדם הקרועים דם שמתערב בחלבון, עד שהוא עצמו נראה אדמומי. 


� ראה לדוגמה מאמרו של הרב מתתיהו ברויד "דם ביצים בימינו", תחומין כא, עמ' 516-517.


� שיחה שערכתי עם מר מרק שניידר מתנובה.


� ראה מאמרו "ברור שיטה", כתבים א, ירושלים תשמ"ט, עמ' 74-76.


� ראה פירוש מקיף למשנה תורה, זמנים א', עמ' שפג, וכן עמ' רנ-רנא.


� ראה מאמרו "לימודי 'חול' במשנת הרמב"ם", כתבים ב' עמ' 587-596.

16-2 Reproductive tract of the laying hen.

